Žiga, Peter, minister hospodárstva SR (2018-05-11):
Ďakujem pekne, vážená pani predsedajúca. Pán poslanec Galek, chcem naozaj oceniť veľmi kultivovaný príspevok v rámci rozpravy, ale hodnotím to tak, že vaše vystúpenia sú väčšinou kultivované a nepatríte do tej časti opozície, kedy sa nedá hovoriť o konštruktívnej kritike, ale o vybíjaní politického kapitálu. Takže preto som sa rozhodol, že aj zareagujem na vás v rámci rozpravy, aby ste mohli prípadne faktickou poznámkou reagovať. A poviem len pár takých poznámok z môjho pohľadu. A keďže som nevedel, že s tým pozmeňujúcim návrhom prídete, tak som sa nepripravil širšie, ale fajn, ja mám prehľad o tom, čo sa deje v rámci rezortu aj v rámci otázky útlmu baníctva na Hornej Nitre. V prvom rade poviem, že, začnem od konca, a v prvom rade poviem, že nebudem súhlasiť s tým, aby prešiel váš pozmeňujúci návrh. A mám na to niekoľko dôvodov a keby ste boli v mojej pozícii, tak by ste tiež urobili to isté, čo hovorím teraz ja, že nebudem podporovať tento pozmeňujúci návrh, pretože ja mám zodpovednosť. A ja nehovorím, že ten návrh, ktorý ste podali, je odborne zlý a nevylučujem, že podobnú procedúru využijeme aj my v budúcnosti, ale až vtedy, keď na to budeme pripravení. A prečo hovorím o tej zodpovednosti? Hovorím o tom preto, lebo si myslím, že ešte nie sme na to pripravení, aby sme vedeli zhora ohraničiť ten dátum, či to bude 1. 1. 2013, ´14, ´23, ´24, alebo ktorý dátum to bude, pretože nemáme na to nastavené mechanizmy, aby sme sa postarali o ľudí na Hornej Nitre. A vy ste spomínali čísla, to sú tie čísla o zamestnanosti priamo v Hornonitrianskych baniach, ste spomínali nejaké tisícové, tri a pol tisíc ľudí, že tam pracuje. Áno, ale samozrejme na tieto pracovné pozície sú naviazané ďalšie pracovné pozície, či už v elektrárňach v Novákoch, alebo v ďalších pridružených firmách, ktoré sú buď súčasťou subdodávateľského alebo odberateľského reťazca, a zároveň títo ľudia, ktorí pracujú v týchto baniach, majú svoje rodiny. Čiže my hovoríme nie o tri a pol tisíc ľuďoch, ale hovoríme možno o 14-,15-tisíc ľuďoch, pre ktorých by uzavretie baní v roku 2023, dokonca niektoré politické strany, ktoré ani nie sú v parlamente, hovoria o roku 2020. Preto to považujem za nezodpovedné, lebo ešte stále len pracujeme na riešeniach. Vy veľmi dobre viete, že ja som túto debatu pripustil asi pred rokom, myslím, že ste boli pri tej debate, keď ste sedeli v tom klube na Štúrovej ulici a debatovali sme aj o tom a bola to otázka. A pokiaľ platila axióma, že ten všeobecný hospodársky záujem platí do roku 2030, tak za ten rok sa veľa zmenilo a pripúšťame diskusiu, že to môže byť aj skôr. A zároveň o tejto otázke komunikujeme aj s Európskou komisiou, vy veľmi dobre viete, že podpredseda Európskej komisie sa niekoľkokrát zúčastnil aj debát o tom, a čakáme aj od Európskej komisie, pretože je to aj jej záujem, aby sa transformovali regióny, ktoré sú dnes postavené na uhoľnom baníctve, a čakáme aj isté vstriecne kroky od Európskej komisie, aby nám pomohla ako štátu nájsť riešenia pre Hornú Nitru také, aby boli čo najmenej sociálne atakujúce tých ľudí, ktorí tam žijú. A tieto opatrenia sa nedajú vymyslieť zo dňa na deň, pretože ony sú jednak sociálneho charakteru, jednak charakteru, že ich musíte, tých ľudí, možno aj zimnú prácu. Darí sa nám v tom priťahovať investorov. Veľmi dobre viete, že sme aj podporili projekty, ktoré súvisia s vytvorením nových pracovných miest v Prievidzi, aj v Handlovej, aj v Novákoch, pripravujú sa ďalšie, aj tie veľmi radi pripravíme a teda podporíme. A naozaj tá nezamestnanosť je teraz nízka, ale ja si myslím, že ten problém nie je len v tom, či by sa nemali tí ľudia kde zamestnať, ale je tam, aj infraštruktúrne problémy, treba tam dostavať cestu, možno tam by sme potrebovali pomoc od Európskej komisie, aby sme vedeli realokovať prostriedky, ktoré nevieme využiť v iných operačných programoch, aby sme ich vedeli využiť na tieto cesty. Viem o projektoch, ktoré sa tam pripravujú, ale je to znova nie zo dňa na deň, že by sa tam urobil nejaký výskumný ústav, resp. nejaké pracovisko, kde by sa testovali nové technológie na obnoviteľné zdroje a podobne. To znamená, keď sa k tomu navrátim naspäť a poviem, že nebudem za to, aby sme to podporili, poviem len toľko, že potrebujeme zodpovedné riešenie. A zodpovedné riešenie je o tom, že povieme, že keď urobíme „a“ musíme vedieť, čo bude „b“, „c“ a „d“. Dnes, keď prijmeme váš pozmeňujúci návrh, povieme „a“, ale vôbec ešte nemáme jasno, ako bude vyzerať „b“, „c“ a „d“, aké budú tie riešenie a aké tie opatrenia, aby sme naozaj neurobili z Hornej Nitry hladovú dolinu. A ja to prostredie poznám, pretože mám časť rodiny, ktorí priamo pracujú v Hornonitrianskych baniach, alebo sú nejakým spôsobom naviazaní na toto prostredie, takže ja sa s tými ľuďmi stretávam a viem, čoho sa boja, čo ich netrápi a čo ich trápi. A vôbec by som túto aktivitu nedával do súvisu s dvanástym tým ťažobným poľom, pretože dvanáste ťažobné pole podľa mojich informácií má nejaký časový horizont do roku 2035, pričom všeobecný hospodársky záujem je len do roku 2030, čiže ja to vôbec nedávam do súvisu. A pokiaľ ste spomínali túto aktivitu, vôbec by som to do toho nemiešal a vôbec by som to nedával do jedného vreca. Vráťme sa len všeobecne k tomu, že či má ešte vláda a do akej miery má podporovať uhoľné baníctvo cez všeobecný hospodársky záujem. A zároveň ste rovnako povedali, že pokiaľ bude komerčné uplatnenie pre toto uhlie aj bez všeobecného hospodárskeho záujmu, však nech ťažia, ja s tým nemám žiaden problém. Takže hovorím, pokiaľ budeme mať „b-c-d“, to znamená, riešenia pre daný región, ja vôbec nevylučujem, že využijeme procedúru, ktorú ste navrhli, ale dnes ešte v tejto situácii nie sme, takže ja i poslancom vládnej koalície neodporučím, aby sa za toto hlasovalo. Ďakujem pekne.